 Na FRED KIBOR MAAFISA wa Idara ya Uchunguzi wa Uhalifu (DCI) wamemkamata mshukiwa wa tatu huku uchunguzi kuhusu mauaji ya mwanariadha, Agnes Tirop, ukishika kasi. Mpenzi wa Bi Tirop, Ibrahim Rotich, na rafiki yake John Kipkoech Samoei aliyemsafirisha nyota huyo kutoka kambi ya mazoezi hadi nyumbani kwake Iten alipopatikana baadaye akiwa ameuawa wiki iliyopita, vilevile wako kizuizini. Bw Rotich aliyekamatwa Pwani anatarajiwa kufikishwa mahakamani wiki hii. Kamanda wa Polisi, Keiyo Kaskazini Tom Makori alithibitisha kukamatwa kwa mshukiwa wa tatu lakini akakataa kutaja jina lake. “Kuna mwanamke ambaye alionekana nyumbani kwa mwanariadha aliyeuawa siku moja kabla ya mwili wake kupatikana. Wapelelezi wamekusanya taarifa kutoka kwa mashahidi kadhaa ikiwemo marafiki wa wawili hao, ambazo zimesaidia uchunguzi wetu. Kumtambua mwanamke huyo hakutakuwa tatizo,” alifafanua Bw Makori. Hata hivyo, hakuthibitisha iwapo mshukiwa wa tatu ni mwanamke. “Sasa kwa sababu watu zaidi akiwemo mshukiwa mkuu wamekamatwa, watasaidia kufichua picha kwenye kamera za CCTV na kuwezesha uchunguzi kukamilishwa,” alisema Bw Makori, ingawa alikataa kufichua habari za kina kuhusu kilichoonyeshwa kwenye picha hizo. Wapelelezi wanakagua picha za CCTV zilizotwaliwa nyumbani kwa mwanariadha huyo ili kupata vidokezo zaidi kuhusu nyakati zake za mwisho. Kwa mujibu wa Bw Makori, mshukiwa mkuu Rotich, tayari amehamishwa kutoka Mombasa alikokamatwa. Kamati ya mazishi ilithibitisha Jumapili kuwa mwanariadha huyo atazikwa nyumbani kwao Kapnyamisa, Kaunti ya Nandi, Jumamosi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  